Robert Morton Nance

**Robert Morton Nance**, nado en Cardiff o 10 de abril  de 1873 e finado en Hayle o 28 de maio de 1959, foi un pintor, lingüista e escritor córnico, pioneiro do rexurdimento da lingua córnica.

## Traxectoria 
dereita|miniatura|*A morte do rei Artur* de James Archer (1823-1904).
Naceu en Gales de pais córnicos e en 1878 a súa familia transladouse a Penarth. Estudou arte na Cardiff School of Art e en Bushey con Hubert von Herkomer. En 1898 publicou o seu primeiro libro de poesía en inglés *The Merry Ballad of the Cornish Pasty*. Logo da morte da súa muller en 1902 viviu un tempo en París perfeccionando a súa técnica. Pintou sobre todo estudos de batallas navais, pero raramente expuxo a súa obra . Mudouse en 1906 a Cornualla establecéndose na aldea de Nancledra, preto de St Ives Fundou en 1920 co seu mestre Henry Jenner a Old Cornwall Society en St Ives, e en 1924 foi un dos fundadores da Federation of Old Cornwall Societiese e do seu órgano *Old Cornwall* (1925). En 1928 instituíu en Boscawen-Un o *Gorsedh Kernow*, o festival da lingua córnica, e alí adoptou como Bardo, o pseudónimo *"Mordon"* . De 1951 a 1955 foi presidente da Royal Institution of Cornwall.

Escribiu diversos libros sobre a lingua córnica. En 1929 publicou *Cornish for All*, un método para a aprendizaxe da lingua segundo o modelo do córnico unificado, da súa creación, afastándose do modelo de Henry Jenner. O seu sistema supuxo unha nova xeira no proceso de revitalización da lingua, ao aplicarse a súa ortografía á lingua falada. Pero a súa principal realización foi o dicionario córnico, que aínda se considera un instrumento fundamental para o coñecemento do idioma. Compuxo moitos versos en córnico, como *Lyver an Pymp Marthus Seleven* (1939) e *Nyns Yu Marow Myghtern Arthur*, unha obra de carácter especificamente revivalista, no que tratou o tema, moi popular en Cornualla, da lendaria inmortalidade do rei Artur.

Tamén foi un arqueólogo mariño, un dos fundadores da Society for Nautical Research en 1911 e publicou en 1924 o libro * Sailing-Ship Models*. 
## Obra 
* 1912 ''Britain's Sea Story*, con Speight
* 1923: *A Glossary of Celtic Words in Cornish Dialect*. Falmouth: Royal Cornwall Polytechnic Society
* 1924: *Sailing-ship Models: a selection from European and American collections with introductory text*. Londres: Halton and Truscott Smith
** 2ª ed. Londres; Nova York: Halton, 1949
** *Classic Sailing-ship Models in Photographs.* Reimpresión: Dover Publications, Mineola, NY, 2000
* 1929: *Cornish for All*. Federation of Old Cornish Societies
* 1938: *Gerlyver noweth Kernewek ha Sawsnek*. Federation of Old Cornish Societies
* 1952: *An English-Cornish Dictionary*. Federation of Old Cornwall Societies
* 1956: *The Cledry Plays: drolls of Old Cornwall for village acting and home reading*. Federation of Old Cornwall Societies
* 1961: *Cornish for All*: a guide to Unified Cornish. Federation of Old Cornwall Societies.
* [n.d.]: *A Guide to Cornish Place-names; with a list of the words contained in them*. Federation of Old Cornwall Societies. (tres edicións, anterior a 1971.)
* 1990: *Gerlyver noweth Kernewek-Sawsnek ha Sawsnek-Kernewek =​ A new Cornish-English and English-Cornish dictionary* Federation of Old Cornwall Societies (combinación de *Gerlyver noweth Kernewek ha Sawsnek* e *An English-Cornish Dictionary'')

## Notas